SETปิดเช้าพุ่งแรงกว่า15จุด ตามดาวโจนส์ หลังกระฉูด265จุด รับข่าว”ทรัมป์” จ่อเจรจาการค้าจีน
SETปิดเช้าพุ่งแรงกว่า15จุด ตามดาวโจนส์ หลังกระฉูด265จุด รับข่าว"ทรัมป์" จ่อเจรจาการค้าจีน โดยดัชนีปิดเช้านี้ที่ระดับ 1,682.74 จุด เพิ่มขึ้น 15.19 จุด หรือ 0.91% มูลค่าการซื้อขาย 3.12 หมื่นลบ.
2 พ.ย. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (2 พ.ย.61) ที่ระดับ 1,682.74 จุด เพิ่มขึ้น 15.19 จุด หรือ 0.91% มูลค่าการซื้อขาย 3.12 หมื่นลบ. ขณะที่ดัชนีดาวโจนส์นิวยอร์กปิดวานนี้ (1 พ.ย.) ที่ระดับ 25,380.74 จุด บวก 264.98 จุด หรือ 1.06%
10 หุ้นดันดัชนีเช้านี้

ด้าน นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี เปิดเผยว่า ตลาดหุ้นไทยเช้านี้ปรับตัวขึ้น รับ Sentiment บวก จากสหรัฐฯ และจีนน่าจะเจรจากันได้นอกรอบการประชุม G20 และเมื่อคืนที่ผ่านมาประธานาธิบดีโดนัลด์ ทรัมป์ แห่งสหรัฐทวีตข้อความว่าได้สนทนาทางโทรศัพท์กับประธานาธิบดีสี จิ้นผิงของจีนเพื่อแก้ไขความขัดแย้งทางการค้าระหว่างสหรัฐและจีน ซึ่งการหารือดังกล่าวเป็นไปด้วยดี ทำให้ตลาดยืนในแดนบวกได้เช่นเดียวกับตลาดหุ้นในภูมิภาคเอเชียที่ส่วนใหญ่จะปรับตัวขึ้น
พร้อมทั้งให้ติดตามการเลือกตั้งกลางเทอมของสหรัฐฯในวันที่ 6 พ.ย.นี้ รวมทั้งติดตามมาตรการโครงการบ้านล้านหลัง วงเงินไม่เกิน 1 ล้านบาท ที่จะเข้าคณะรัฐมนตรี (ครม.) ในสัปดาห์หน้า ประกอบกับติดตามการประชุมธนาคารกลางสหรัฐฯ (เฟด) ในวันที่ 6-7 พ.ย.นี้
สำหรับแนวโน้มการลงทุนในช่วงบ่ายนี้ นายชัยยศ กล่าวว่า ตลาดฯคงจะยืนในแดนบวกได้ แต่อาจลดช่วงบวกลง พร้อมให้แนวรับ 1,670 จุด ส่วนแนวต้าน 1,685 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
ADVANC   มูลค่าการซื้อขาย 2,826.24 ล้านบาท ปิดที่ 189 บาท ลดลง 7.50 บาท
PTT มูลค่าการซื้อขาย 1,914.76 ล้านบาท ปิดที่ 50 บาท  เพิ่มขึ้น 0.50 บาท
CPALL   มูลค่าการซื้อขาย 1,653.58 ล้านบาท ปิดที่ 68.75 บาท เพิ่มขึ้น 0.75 บาท
PTTEP   มูลค่าการซื้อขาย 1,188.74 ล้านบาท ปิดที่ 138.50 บาท เพิ่มขึ้น 0.50 บาท
KBANK มูลค่าการซื้อขาย 1,097.79 ล้านบาท ปิดที่ 204 บาท เพิ่มขึ้น 1 บาท